b'\n_START_ARTICLE_\nLinie 3\n_START_PARAGRAPH_\nLinie 3 er en gruppe, der blev dannet i \xc3\x85rhus i 1979 af tre danske komikere: Preben Kristensen, Anders Bircow og Thomas Eje. Deres shows er en blanding af musikalske og komiske indslag. Preben Kristensen er ofte den hvide (seri\xc3\xb8se) klovn, mens de to andre er useri\xc3\xb8se og pr\xc3\xb8ver at sabotere den hvide klovns fors\xc3\xb8g p\xc3\xa5 at v\xc3\xa6re seri\xc3\xb8s._NEWLINE_Deres shows har siden 1986 v\xc3\xa6ret akkompagneret af Jan Gl\xc3\xa6sel med orkester og siden 2017 har Trine Gadeberg medvirket i forbindelse med deres juleshows.\n_START_SECTION_\nHistorie\n_START_PARAGRAPH_\nDe tre m\xc3\xb8dte hinanden p\xc3\xa5 Aarhus Teater i 1979, hvor de hurtigt udviklede en s\xc3\xa6rlig kemi og humor sammen. De dannede Linie 3 og debuterede 21. juni samme \xc3\xa5r med "Show for Sjov" p\xc3\xa5 Jacobs BBQ i Aarhus. Der var egentlig kun plads til 50 g\xc3\xa6ster, men tit var bes\xc3\xb8gstallet n\xc3\xa6sten det dobbelte. Showet blev s\xc3\xa5 popul\xc3\xa6rt, at de fik mulighed for at optr\xc3\xa6de i TV, og alle d\xc3\xb8re stod nu \xc3\xa5bne for de tre talenter, der blev udr\xc3\xa5bt til den nye generation af danske entertainere. Kort efter blev de en del af underholdningsprogrammet "TV i teltet", hvor de fik en fremtr\xc3\xa6dende rolle med deres unikke blanding af stand-up, revy, show og sang. Efter de f\xc3\xb8rste shows turnerede Linie 3 i en lang \xc3\xa5rr\xc3\xa6kke med flere shows og l\xc3\xa5 ofte som nr. 1 p\xc3\xa5 listen over flest solgte billetter, bl.a. under deres 25 \xc3\xa5rs jubil\xc3\xa6umsshow i 2004. Linie 3 meddelte 24. marts 2011, at de ville genopst\xc3\xa5 med et nyt show i Glassalen 12. april 2012. Dagen efter billetfrigivelsen meddelte Linie 3, at der allerede var udsolgt til de to f\xc3\xb8rste shows, som blev afholdt i 2012. P\xc3\xa5 en dag blev der solgt 10.000 billetter til deres nye show "Linie 3 live".'